
FORORD

Anniken Binz er en jeg ser opp til. Hos Anniken er det ikke langt mellom liv og lære – hun er et sannhetsvitne til sine ord. Denne troverdigheten gjør at vi kan lytte til henne, hun gir håp om at du kan få det livet du drømmer om.

Så har hun skrevet denne boken, og gir deg oppskriftenog verktøyene du trenger … og plutselig forstår du at det er enkelt å bli den du vil være!

Jeg tror det jeg setter mest pris på med Anniken, er håpet hun sprer. Den magien og mestringsfølelsen vi alle tror på den 1. Januar, om endringskraften som kommer med det nye året og gjør oss slanke, bedre trent eller sunnere … går over til selvforakt, skam, skyld og tristhet når vi nok en gang innser at vi har mislykkes, eller står et år til som støttemedlem på treningssenteret.

Anniken lærer oss at den magiske 1. Januar-kraften faktisk eksisterer hver dag, hele året, og hvordan vi kan ta den i bruk. Uten helvetesuker, ubehag, energisluk eller ren viljestyrke, men med inspirerende metoder. Hver gang jeg lar meg rive med av Anniken, hører jeg dette sitatet, inspirert av William James, inni hodet mitt:

Act the one you want to be and suddenly you are she.

Jeg blir altså så inspirert av Anniken! Hun får meg til å tenke at alt er mulig, at jeg kan få til hva jeg vil og at jeg kan bli den beste versjonen av meg selv. «Det er ikke vanskelig», tenker jeg, når hun forteller.

Du kommer til å lære mye nytt av henne – at vaneendring ikke er vanskelig – for dine følelser og tanker er faktisk dine vaner. I min Glede-skole, «Destinasjon Glede», er hun bidragsyter og når hun er ferdig med uken sin, hungrer folk etter mer. Bøker blir lest og podkaster hørt på.

Metodene til Anniken fungerer, de gir håp og endring. Du får en ny sannhet om at det ikke er deg eller din viljestyrke det er noe galt med, men at du bare har blitt lært at endring er vanskelig. Endring er lett med Anniken, fordi hun forklarer hvorfor ting er som de er. Det er så oppløftende når du innser at du faktisk er herre over din egen utvikling, ditt eget liv, dine egne handlinger og talenter – og at alt kan læres.

En klok dame sa til meg at det kun er de mest intelligente som klarer å forklare veldig kompliserte ting enkelt. Anniken er intelligent og Anniken er genial i måten hun kommuniserer på. Kanskje er det derfor hun er blitt en av vår tids største og viktigste stemmer innen selvutvikling.

Jeg er overbevist om at hun har skrevet nok en bestselger.

Bjørg Thorhallsdottir

KUNSTNER-FORFATTER-FOREDRAGSHOLDER

Etablerte «Destinasjon glede», livsendrende ettårig selvutviklingskurs og grunnlegger av «Hjertefred og Living history stays». Skapte «Lykkebobler og lykkeliten».

Hvor mange ganger har du bestemt deg for å komme i gang med gode vaner som å trene, legge deg tidlig, slutte å snuse, redusere skrolling eller spise sunt? Og hvor mange ganger har du faktisk gjennomført det du bestemte deg for?

Hvor ofte har du lovet deg selv at fra og med mandag 1. januar, eller etter ferien, da skal du bli en ny og bedre versjon av deg selv? Da blir alt annerledes. Akkurat som om 1. januar er mer magisk enn andre dager og vil sørge for en usynlig kraft som gjør at du fikser alt.

Vær ærlig med deg selv. Jeg tror du sitter med denne boken nå fordi du ikke er helt i mål. Fordi du ikke har fått til alle endringene du ville.

Jeg tror du vet hva som skal til, jeg tror du har oppskriften, og så tror jeg at du ikke har fått det som du vil, ennå – har jeg rett?

Det er en grunn til at treningssentrene er overfylte i januar og nesten like tomme igjen når vi runder utgangen av februar. Det er en grunn til at vaneendring regnes som utrolig vanskelig, nesten umulig, og bare for de veldig sterke og målrettede.

Den grunnen er at verktøyene du har brukt før, ikke funker. Du har ikke hatt kunnskapen om hvordan hjernen din faktisk er skrudd sammen, og hva som virkelig skaper endring. Derfor har du, jeg og alle andre måttet belage oss på viljestyrke og troen på at hvis vi bare pusher hardt nok, så vil det gå.

I denne boken vil du få oppskriften på hvordan du endrer vaner uten viljestyrke, uten å måtte pushe og presse, uten stress. Jeg mener at vi alle burde lært dette på skolen.

HVEM ER JEG?

Jeg er mamma, kjæreste, endringsnerd, eventyrer og mental trener. I skrivende stund er jeg 48 år, og jeg har den bestselgende boken Finn din superkraft – nøkkelen til varig motivasjon og livsglede bak meg. Jeg deler ukentlig kunnskap om hjernen på podkasten min, YouTube, Instagram og andre sosiale medier – så kom og si hei der om du er nysgjerrig på mer. Bare søk på navnet mitt, så finner du meg – jeg blir veldig glad for å høre fra deg!

Jeg var innom mange andre yrkesretninger før jeg landet i jobben som mental trener. Fra modell og bistandsarbeider til profesjonell BASE-hopper og eier av et yogastudio. Alt jeg har gjort før, inkludert de 8 årene jeg tilbrakte på universitetet for å utdanne meg til samfunnsgeograf, har vært med på å forme meg og gitt meg kunnskap og ferdigheter som jeg bruker hver dag i jobben som mental trener.

Jeg liker å huske på at alt vi har gjort frem til nå i livet, er viktige erfaringer som er med på å gi oss grunnmuren for alt vi gjør i fremtiden. Selv om vi ikke er bevisst det, er ingenting bortkastet – all vår erfaring er noe vi lærer av.

Jeg søkte lenge for å finne det som virkelig fikk det til å gnistre på innsiden, og endelig er jeg der jeg skal være. Jeg ELSKER jobben min! Jeg drives av en intens lyst til å hjelpe alle mennesker til å bli kvitt gamle begrensende mønstre og skape seg de vanene og det livet de vil ha. Dette er faktisk noe av det mest spennende jeg vet om! Selv om snowboard, surfing og å dra på eventyr med venner og familie står høyt på listen, blir det noen ganger nedprioritert til fordel for akkurat dette. Jeg har en tendens til å bli veldig fokusert når jeg synes noe er gøy, så mesteparten av tiden min går til å jobbe med mental trening, lære mer, øve mer, bli bedre innen dette, samt å utvikle businessen min så jeg kan spre denne livsviktige kunnskapen om hjernen til flest mulig.

Jeg vet at du kan få til endring når du har kunnskapen og verktøyene som funker. Du er helt rå – visste du det?! Og visste du at du har alt du trenger, inni deg? Du skal få lære hvordan du får tilgang til det og får det til å jobbe for deg – i stedet for mot deg. Og jeg er med på veien og heier på deg for hvert skritt!

Og husk, hvert eneste skritt du tar, bringer deg nærmere målet!

HVORFOR HAR JEG SKREVET DENNE BOKEN?

Jeg har skrevet denne boken rett og slett fordi jeg er skikkelig lei. Lei av å høre om helvetesuken, dietter, bootcamps, sunnhetsregimer og kaloritelling som skal ta oss i mål med livsstilsendringer. Jeg er lei av avisoverskrifter og ukebladsartikler over hvor utfordrende folk synes det er å endre seg, og hvilket mirakel det er når noen plutselig klarer å slutte å snuse, lykkes med å gå ned i vekt eller endelig kommer i form.

Jeg er lei av overskrifter som får deg til å tro at om du bare spiser knekkebrød i 5 uker, går du ned 10 kilo. Jeg er lei av overskrifter som får deg til å tro at det bare handler om å «bestemme seg», «ville det nok» eller «ta grep». Som om hele menneskesinnet kan presses inn i en femtrinnsplan for skjerpings og selvkontroll. Jeg er lei av at vi kaller det «mirakuløst» når noen endrer vaner, som om det krever en slags overmenneskelig kraft.

Jeg er lei av quick fixes som får deg til å føle deg som en fiasko hvis du faller av etter dag 3. Jeg er lei av at selvdisiplin og viljestyrke fortsatt hylles som løsningen – når det i virkeligheten er akkurat det som får folk til å sprekke.

Jeg er lei av at vi i samfunnet mangler forståelse for hva det er som egentlig driver oss, og at vi ikke ser hva som er rotårsaken bak handlingsmønstrene våre. Jeg er lei av at vi tror det er vanskelig å endre vaner, og at vi trenger viljestyrke. For det er helt motsatt. Du trenger ikke viljestyrke.

Viljestyrke kan faktisk være det som ødelegger hele vaneendringsprosjektet ditt.

Jeg har alltid vært viljesterk, det er genetisk. Jeg har fått til alt jeg ville. Stusser du over det? For hvorfor skal jeg da bruke tid på å skrive en bok til deg om hvordan du skal endre vaner uten viljestyrke? Hvis det funket så bra for meg, hvis jeg har fått til alt med taktikken «bestemme-meg-og-pushe-på». Kunne jeg ikke bare fortsatt med det? Hvorfor skal jeg gi deg en annen vei til de resultatene du vil ha?

Fordi jeg kjenner hjernen, og fordi jeg vet at å bruke taktikken «pushe på» for å nå mål og få til endring gjør livet skikkelig hardt. Å pushe på med viljestyrke betyr at du må slåss imot ubehag. Det tyder på at du må gjøre noe til tross for friksjon, til tross for at hele kroppen skriker at du skal gjøre noe helt annet.

HJERNENS ROLLE

Det er noe du bør vite om hjernen din. Den har nemlig noen viktig hovedoppgaver, og det er å sørge for at du overlever og produserer avkom, og at de igjen overlever. Den er ikke interessert i så mye annet. Hjernen gjør alt den kan for å holde deg trygg. Den påvirker deg til å komme deg bort fra alt som er farlig, og over til det som er trygt. Det gjør den ved å skape intense følelser som styrer deg i den retningen den vil du skal bevege deg. Skal du bruke viljestyrke, må du derfor trosse disse ubehagelige følelsene som formelig skriker til deg at du må komme deg i trygghet. Disse følelsene er veldig sterke og ubehagelige, og for å overleve og klare å pushe gjennom dem må du legge lokk på det vonde. Det betyr samtidig at du også lett legger lokk på alle følelser, også de gode.

Å legge lokk på følelser er ekstremt energikrevende og påvirker din evne til å delta i livet på en god måte. Resultatet av å bruke viljestyrke for å endre vaner og nå målene dine er et liv i stress og hardhet, og det er ikke bra for hverken deg eller andre rundt deg.

Kanskje ikke så rart at mange styrer unna vaneendring? Med viljestyrke-tilnærmingen er det knyttet så mye ubehag til hele prosessen. Viljestyrke avhenger også av at du har energi og overskudd – og dersom det mangler, blir det tøft å belage seg på viljestyrke.

Jeg vil altså fraråde deg å belage deg på viljestyrke. Det jeg har fått til etter at jeg skjønte hvordan man jobber med hjernen, er 100 ganger mer enn hva jeg hadde oppnådd med kun viljestyrke, og det kjennes lekende lett underveis. Når noe er lett, betyr det at det gir energi i stedet for å tappe deg for den, slik hardhet og viljestyrke gjør. Det er deiligere å leve på en måte som gir energi, eller hva? Det handler ikke bare om å nå et mål eller få et resultat. Det handler om livet ditt. Det du lever akkurat her og nå.



DET HANDLER OM HVORDAN DU HAR DET

Hva betyr ordene suksess, tilfredshet, nytelse og glede for deg? Jeg tipper at det er ord du vil at skal definere livet ditt? Vet du, de er kun tilgjengelige når du slutter å pushe og begynner å leve. Når du slutter med viljestyrke og begynner å samarbeide med hjernen.

For det er vel det du egentlig vil? Leve 100 %? Slippe å være hard? Slippe å være en endeløs rigid to-do-liste? Slippe å pushe? Men i stedet kunne være fri, og kunne være deg selv?

Du vil leve med gode følelser, eller hva? Få maks ut av denne tiden du er her på jordkloden. Og det kan du. Det livet er tilgjengelig for deg. Det er tilgjengelig når du slutter å prøve så hardt. Når du spiller på lag med hjernen. Gjør du det, blir (nesten) alt mulig.

HVA LIGGER BAK?

La meg spørre deg om en ting. Når du drømmer om et mål som du vil oppnå, vet du hva som egentlig ligger bak den drømmen? Det kan jeg fortelle deg: Det er ønsket om gode følelser. Dette er den egentlige grunnen til at du vil komme i form, gå ned i vekt, slutte å snuse eller bli god på å meditere. Det er de gode følelsene du ubevisst tror dette vil gi deg, som du egentlig søker. Og da har jeg enda et spørsmål: Hvis du må leve i harde og ubehagelige følelser for å nå det, kan vi da i det hele tatt si at du når det virkelige målet ditt? Om å ha det bra, og ha gode følelser? Hvis år, måneder, uker og dager blir tilbrakt i hardhet og en suppe av selvkritikk, skyld og skam? Er dette det livet du vil ha?

Tror du virkelig på den løgnen vi forteller oss selv (ja, jeg gjorde det, jeg og), at når jeg bare kommer i mål, kan jeg være glad, fri, sterk, levende, attraktiv, morsom, kjærlig? Endelig kan jeg være den gode versjonen av meg selv?

Det å tro at vi kommer til å endre hva vi føler, når vi kommer i mål, er det største selvbedrag. Sånn fungerer vi nemlig ikke. Du går ikke i månedsvis med selvkritikk, hardhet og push-mentalitet, og så plutselig er alt rosenrødt.

Dine tanker og følelser er nemlig vaner, de også. Og det du tenker og føler hver dag, det tenker du og føler du hver dag uavhengig av målene du har nådd. De blir nemlig en del av deg.

Så vil du nå det egentlige målet ditt, som er gode følelser, starter den reisen med å leve i de gode følelsene her og nå. Det store paradokset er at når vi faktisk gir slipp på hardhet og push-mentalitet og begynner å leve med glede, øker de gode indre følelsene og vi spiller på lag med hjernen. Da når vi plutselig målene våre med større letthet, og det livet vi drømmer om, blir en realitet.

Å gi slipp på viljestyrke og å være god med deg selv er veien til det livet du vil leve.

Jeg har mange år bak meg der fokuset mitt konstant var på å pushe på for å nå målene mine. Aldri på å leve. Gjennom denne boken vil jeg dele mine egne erfaringer og historier fra klienter jeg har jobbet med, samt kunnskap og verktøy som lar deg legge dette gamle ukonstruktive tankesettet bak deg og tre inn i det nye utrooolig morsomme livet ditt der du ler hele veien til resultatene.

VILJESTYRKE ER IKKE VEIEN TIL SUKSESS!

Dere som har lest litt om personlig utvikling, har ofte en idé om at suksess med vaneendring handler om å sette smarte mål, være realistisk og ta små steg om gangen. Boken Mikrovaner av James Clear har vært toneangivende innen dette feltet. Det han skriver i boken, stemmer. Utfordringen er bare at det ikke gir hele bildet. Metoden hans baserer seg på viljestyrke og ser ikke på rotårsaken til hva som virkelig driver adferden vår, og hvordan hjernen vår faktisk funker. Den ser ikke på de underliggende prosessene som styrer alt, og som vi ikke får endret med viljestyrke alene.

Jeg er enig i James Clear sitt budskap, at det er lurt å sette gode mål, være realistisk og ta ett skritt om gangen. Vi bør feire de tilsynelatende små stegene fordi alle disse over tid fører oss dit vi vil. Han kommer også inn på at identitetsarbeid er viktig, noe vi også skal dykke inn i her. Faktisk er alt dette kjempeviktig og del av det jeg også underviser. Små skritt er overkommelige, og repeterer vi dem over tid, vil vi komme oss godt på vei med endringsprosessen.

Men: Det alene er ikke nok. Slik tankegang skraper kun på overflaten. Kunnskap og strategier som kun skraper på overflaten, gjør at folk ikke lykkes og dermed føler seg mislykket, og det bidrar til å opprettholde samfunnets idé om at vaneendring er utrolig vanskelig.

Frem til nå har dette vært det mest nytenkende vi har hatt innen vaneendringsfeltet. Det er på tide med en revolusjon. Det er på tide at vi forstår oss selv og tar tilbake vår egen makt. Vi må legge bort viljestyrke og i stedet samarbeide med hjernen. Det er ikke nok å sette plaster på det skrubbsåret du fikk da du tryna på sykkelen, for det vil fortsette å verke om du ikke renser bort all grusen. Sånn er det med adferden vår også. For å kunne endre den må vi jobbe med rotårsaken. Det er nemlig den som styrer adferden vår.

